CELEX: 32016R1368
Language: fi
Date: 2016-08-11 00:00:00
Title: Komission täytäntöönpanoasetus (EU) 2016/1368, annettu 11 päivänä elokuuta 2016, rahoitusmarkkinoilla käytettäviä kriittisiä vertailuarvoja koskevan luettelon laatimisesta Euroopan parlamentin ja neuvoston asetuksen (EU) 2016/1011 mukaisesti (ETA:n kannalta merkityksellinen teksti)

12.8.2016   
            
            
               FI
            
            
               Euroopan unionin virallinen lehti
            
            
               L 217/1
            
         KOMISSION TÄYTÄNTÖÖNPANOASETUS (EU) 2016/1368,
   annettu 11 päivänä elokuuta 2016,
   rahoitusmarkkinoilla käytettäviä kriittisiä vertailuarvoja koskevan luettelon laatimisesta Euroopan parlamentin ja neuvoston asetuksen (EU) 2016/1011 mukaisesti
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1011 (1) ja erityisesti sen 20 artiklan 1 kohdan,
   sekä katsoo seuraavaa:
   
               (1)
            
            
               Vertailuarvoilla on tärkeä tehtävä monien rahoitusvälineiden ja rahoitussopimusten hinnan määrityksessä sekä monien sijoitusrahastojen arvonkehityksen mittaamisessa. Syöttötietojen toimittaminen vertailuarvoja varten ja vertailuarvojen hallinnointi ovat monissa tapauksissa alttiita manipuloinnille, ja asianomaiset henkilöt kohtaavat usein eturistiriitoja.
            
         
               (2)
            
            
               Täyttääkseen taloudellisen tehtävänsä vertailuarvojen on edustettava kohteena olevaa markkina- tai taloustilannetta, jota ne kuvastavat. Jos vertailuarvo ei edusta enää kohteena olevaa markkinatilannetta, kuten pankkien välisiä korkoja, vaarana on, että tästä aiheutuu kielteisiä vaikutuksia, jotka kohdistuvat muun muassa markkinoiden eheyteen, kotitalouksien rahoitukseen (lainat ja kiinnitykset) ja yrityksiin unionissa.
            
         
               (3)
            
            
               Käyttäjiin, markkinoihin ja unionin talouteen kohdistuvat riskit kasvavat yleensä, kun tiettyyn vertailuarvoon viittaavien rahoitusvälineiden, rahoitussopimusten tai sijoitusrahastojen kokonaisarvo on suuri. Sen vuoksi asetuksessa (EU) 2016/1011 vahvistetaan eri vertailuarvoluokkia ja asetetaan lisävaatimuksia, joilla varmistetaan tiettyjen kriittisinä pidettyjen vertailuarvojen koskemattomuus ja vakaus. Asetuksessa annetaan myös toimivaltaisille viranomaisille valtuudet asettaa tietyin edellytyksin velvollisuus syöttötietojen toimittamiseen kriittistä vertailuarvoa varten tai kriittisen vertailuarvon hallinnointiin.
            
         
               (4)
            
            
               Kriittisten vertailuarvojen hallinnoijien toimivaltaisten viranomaisten lisävelvoitteet ja -valtuudet edellyttävät kriittisten vertailuarvojen muodollista määritysmenettelyä. Asetuksen (EU) 2016/1011 20 artiklan 1 kohdan mukaan vertailuarvo katsotaan kriittiseksi vertailuarvoksi, jos sitä käytetään suoraan tai välillisesti vertailuarvojen yhdistelmässä viitteenä sellaisissa rahoitusvälineissä tai rahoitussopimuksissa tai sijoitusrahastojen arvonkehityksen mittaamisessa, joiden kokonaisarvo on vähintään 500 miljardia euroa vertailuarvon kaikkien maturiteettien tai erääntymisaikojen perusteella, jos tämä on sovellettavissa.
            
         
               (5)
            
            
               Euriborkorko (Euro Interbank Offered Rate) mittaa pankkien vakuudettoman antolainauksen korkoja euroalueella ja on yksi maailman tärkeimmistä korkokantojen vertailuarvoista. Niiden sopimusten yhteenlaskettu arvo, joissa kyseinen vertailuarvo on perustana, on arvion mukaan yli 180 000 miljardia euroa. Vaikka nämä sopimukset ovat enimmäkseen koronvaihtosopimuksia, vertailuarvoa käytetään myös yhteensä yli 1 000 miljardin euron arvoisissa kiinnityksissä.
            
         
               (6)
            
            
               Sen vuoksi kyseistä vertailuarvoa unionissa käyttävien rahoitusvälineiden ja rahoitussopimusten arvo ylittää selvästi 500 miljardin euron kynnysarvon.
            
         
               (7)
            
            
               Ottaen huomioon, että euriborkorolla on luottojen ja kiinnitysten kannalta ratkaiseva merkitys unionissa, tämän asetuksen olisi tultava kiireellisesti voimaan.
            
         
               (8)
            
            
               Tässä asetuksessa säädetyt toimenpiteet ovat Euroopan arvopaperikomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Liitteessä vahvistetun vertailuarvon katsotaan olevan kriittinen vertailuarvo.
   2 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 11 päivänä elokuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 171, 29.6.2016, s. 1.
   
      LIITE
      
         ASETUKSEN (EU) 2016/1011 20 ARTIKLAN 1 KOHDAN MUKAINEN LUETTELO KRIITTISISTÄ VERTAILUARVOISTA
      
      Euribor® (Euro Interbank Offered Rate), jota hallinnoi European Money Markets Institute (EMMI), Bryssel, Belgia